Document ID: 32014R0044

A BIZOTTSÁG 44/2014/EU FELHATALMAZÁSON ALAPULÓ RENDELETE
(2013. november 21.)
a 168/2013/EU európai parlamenti és tanácsi rendeletnek a két- vagy háromkerekű járművek és a négykerekű motorkerékpárok jóváhagyásához szükséges járműszerkezeti és általános követelmények tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a két- vagy háromkerekű járművek, valamint a négykerekű motorkerékpárok jóváhagyásáról és piacfelügyeletéről szóló, 2013. január 15-i 168/2013/EU európai parlamenti és tanácsi rendeletre (1) és különösen annak 18. cikke (3) bekezdésére, 20. cikke (2) bekezdésére, 21. cikke (5) bekezdésére, 25. cikke (8) bekezdésére, 33. cikke (6) bekezdésére, 57. cikke (12) bekezdésére és 65. cikkére,
mivel:
(1)
A belső piac olyan, belső határok nélküli térség, amelyben az áruk, a személyek, a szolgáltatások és a tőke szabadon mozognak. E célból a 168/2013/EU rendelet az L kategóriájú járművek, azok rendszerei, alkotóelemei és önálló műszaki egységei tekintetében átfogó uniós típus-jóváhagyási eljárást és szigorúbb piacfelügyeleti rendszert határozott meg, amelyeket alkalmazni kell.
(2)
Az „L kategóriájú járművek” kifejezés a könnyű két-, három- és négykerekű járművek széles skáláját foglalja magában; ide tartoznak például a motoros kerékpárok, a két- vagy háromkerekű segédmotoros kerékpárok, a két- vagy háromkerekű motorkerékpárok, az oldalkocsis motorkerékpárok, valamint a négykerekű járművek (négykerekű motorkerékpárok), mint például a közúti kvadok, terepjáró járművek és mikroautók.
(3)
A 97/836/EK tanácsi határozattal (2) az Unió szerződő felévé vált az Egyesült Nemzetek Európai Gazdasági Bizottsága kerekes gépjárművekre és azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint ezen előírások alapján kibocsátott jóváhagyások kölcsönös elismerésének feltételeiről szóló megállapodásának (a továbbiakban: felülvizsgált 1958-as megállapodás).
(4)
A gyártók az L kategóriájú járművek, valamint azok rendszereinek, alkotóelemeinek és önálló műszaki egységeinek típusjóváhagyását a 168/2013/EU rendeletnek megfelelően kérelmezik. Az uniós jogszabályok egyes járműalkatrészekre vonatkozó előírásai többnyire a megfelelő ENSZ-EGB-előírásokból származnak. Az ENSZ-EGB-előírásokat folyamatosan módosítják a műszaki fejlődés figyelembevétele érdekében, következésképpen a megfelelő uniós jogszabályokat is rendszeresen aktualizálni kell. Ezen átfedések elkerülése érdekében a CARS 21 magas szintű csoport az uniós irányelvek felváltását ajánlotta az I. mellékletben említett megfelelő ENSZ-EGB-előírások uniós jogba való átvétele és kötelező alkalmazása révén.
(5)
Az ENSZ-EGB-előírások uniós jogszabályok révén történő alkalmazásának lehetőségéről, azaz ezen előírások uniós jogba való átvételének az EU-járműtípus-jóváhagyás céljára történő lehetővé tételéről, a 168/2013/EU rendelet rendelkezik. A rendelet és az az alapján elfogadott, felhatalmazáson alapuló jogi aktusok és végrehajtási aktusok szerint a kötelezően alkalmazandó ENSZ-EGB-előírások alapján megadott típusjóváhagyás EU-típusjóváhagyásnak tekintendő.
(6)
Az elektromágneses összeférhetőségről szóló 10. sz. ENSZ-EGB-előírást kötelezővé kell tenni, és annak fel kell váltania a motorkerékpárok és segédmotoros kerékpárok egyes alkatrészeiről és jellemzőiről szóló, 1997. június 17-i 97/24/EK európai parlamenti és tanácsi irányelv (3) 8. fejezetét annak érdekében, hogy a járműveknek csak egy - az 1958-as megállapodás szerződő felei által világszerte elfogadott - elektromágneses összeférhetőségi szabálykészletnek kelljen megfelelniük. A jogosulatlan használat elleni védelemről szóló 62. sz. ENSZ-EGB-előírást kötelezővé kell tenni, és annak fel kell váltania a motorkerékpárok és segédmotoros kerékpárok jogosulatlan használat elleni védelmet biztosító berendezéseiről szóló, 1993. június 14-i 93/33/EGK tanácsi irányelvet (4) ugyanazért, hogy az 1958-as megállapodásban részes szerződő felek kölcsönösen elismerjék.
(7)
Az ENSZ-EGB-előírások kötelező alkalmazásával nemcsak a műszaki előírások megkettőzése, hanem a tanúsítási és a közigazgatási eljárások megismétlése is elkerülhetővé válik. A közvetlenül a nemzetközileg elfogadott szabványokon alapuló típusjóváhagyás ezenkívül megkönnyíti majd a piacra jutást a harmadik országokban, különösen azokban, amelyek a felülvizsgált 1958. évi megállapodás szerződő felei, azaz fokozza az uniós gazdasági ágazat versenyképességét.
(8)
A 168/2013/EU rendelet rendelkezései szerint a rendelet hatálya alá tartozó L kategóriájú járművek, rendszerek, alkatrészek és önálló műszaki egységek a tagállamokban csak akkor hozhatók forgalomba és értékesíthetők, ha megfelelnek az említett rendelet rendelkezéseinek.
(9)
A funkcionális biztonsági vagy környezetvédelmi jellemzőkre vonatkozó követelmények megszorításokat tesznek szükségessé az L kategóriájú járművek bizonyos fajtáin végzett szakszerűtlen beavatkozásokat illetően. Ahhoz, hogy ne gátolják a tulajdonos által végzett szervizelést és karbantartást, az ilyen megszorításokat szigorúan csak olyan szakszerűtlen beavatkozásokra kell korlátozni, amelyek jelentős mértékben módosítják a jármű működését, károsanyag- és zajkibocsátását, illetve funkcionális biztonságát. Mivel a káros szakszerűtlen beavatkozás mindkét szempontot érinti, az erőátviteli rendszeren és a zajcsökkentő berendezésen végzett szakszerűtlen beavatkozás megelőzésére vonatkozó részletes követelményeket a járművek szerkezetéről szóló e felhatalmazáson alapuló jogi aktusban kell megállapítani.
(10)
Az L6e-A (könnyű közúti kvadok), az L7e-A (nehéz közúti kvadok) és az L7e-B (nehéz terepjáró kvadok) alkategóriák olyan járműveket foglalnak magukban, amelyek tömegközéppontja szélességükhöz és tengelytávjukhoz viszonyítva magasan helyezkedik el. Többféle személy-/teherszállítási konfigurációval rendelkeznek, és terepen is működtethetők. Mivel a jármű terepen való felborulás elleni stabilitása igen fontos tényező, több oldalirányú statikus stabilitási kritériumot is meg kell állapítani, és ezeket a tömegekre és méretekre vonatkozó XI. mellékletben fel kell tüntetni. A statikus stabilitás mutatójaként a fordítóasztal szöge (TTA) és az oldalsó stabilitási együttható (Kst) egyaránt használatos. A Kst háromdimenziós statikus mérési egység, amely a jármű terepen való stabilitásának mutatójaként szolgál, míg a TTA-vizsgálat a jármű oldalirányú lejtőn üzemelését szimulálja és a statikus oldalirányú stabilitást vizsgálja. E statikus vizsgálatok esetében a jármű állapota az L6e-A, L7e-A és L7e-B járművek esetében az üzemkész, de egyébként terheletlen állapottól a terhelt vagy terheletlen állapotig terjed. A jármű tömegét és méreteit továbbá úgy kell kialakítani, hogy a jármű megfeleljen a minimális átbillenési stabilitás követelményének. Az ehhez kapcsolódó vizsgálatoknak a meredek lejtőn felfelé és lefelé haladó, teljesen terhelt járműre nézve reprezentatívnak kell lenniük.
(11)
A fedélzeti diagnosztika (OBD) lényeges a járművek hatékony és eredményes javítása és karbantartása szempontjából. A pontos diagnosztika lehetővé teszi a szerviz számára annak gyors megállapítását, hogy melyik legkisebb cserélhető alkatrész igényel javítást vagy cserét. A hajtásvezérlő rendszerek területén tapasztalható nagyléptékű műszaki fejlődés által támasztott követelményeknek való megfelelés érdekében helyénvaló az elektromos rövidzárlat tekintetében ellenőrzött eszközök listájának 2017. évi felülvizsgálata. 2018. január 1-jéig meg kell állapítani, hogy a XII. melléklet 2. függelékében szereplő listát ki kell-e egészíteni további eszközökkel és hibákkal ahhoz, hogy a tagállamok, a járműgyártók, azok beszállítói és a járműjavító ágazat elegendő időt kapjanak az OBD II. szakaszának hatálybalépése előtt szükséges technológiai felzárkózáshoz.
(12)
Az OBD 2016-tól kötelező I. szakasza nem kötelezheti a gyártókat a tüzelőanyag-adagoló berendezések módosítására, és nem írhatja elő elektronikus porlasztó vagy elektronikus tüzelőanyag-befecskendezés beépítését, amennyiben a jármű megfelel a 168/2013/EU rendeletben és felhatalmazáson alapuló jogi aktusaiban megállapított követelményeknek. Az OBD I. szakaszában szereplő követelményeknek való megfelelés megköveteli, hogy amennyiben a tüzelőanyag-szállítás, a gyújtástovábbítás vagy a levegőbeszívás elektronikusan vezérelt művelet, a vonatkozó bemeneti és/vagy kimeneti áramköröket a XII. melléklet 2. függelékében felsorolt tételekre korlátozva kell ellenőrizni. Ha például a motorkerékpár mechanikus működtetésű porlasztóval és elektronikus gyújtástovábbítással is fel van szerelve, ellenőrizni kell az elsődleges gyújtótekercs áramköreit. Amennyiben a mechanikus porlasztó olyan fojtószelephelyzet-érzékelővel van felszerelve, amely a motor terhelésének meghatározása érdekében bemeneti elektromos jelet küld a PCU (hajtásvezérlő egység)/ECU (elektromos vezérlőegység) számára, amely ezt követően gyújtástovábbítás elektronikus vezérlésére szolgál, a fojtószelephelyzet-érzékelő áramkörét ellenőrizni kell. A XII. melléklet 3.3.5. és 3.3.6. pontjában ismertetett más érzékelőket és/vagy működtető áramköröket is ellenőrizni kell, akkor is, ha nem használják közvetlenül tüzelőanyag-szállítás, gyújtástovábbítás vagy levegőbeszívás vezérlésére. Ez a helyzet a keréksebesség-érzékelő áramköre esetében, amennyiben a jármű sebességének kiszámítására a PCU/ECU egységben a kerék forgási sebessége alapján kerül sor, amelyet a későbbiekben a motorkerékpár környezetvédelmi jellemzőinek ellenőrzésére, illetve a nyomatékkorlátozó alapértelmezett beállítás aktiválására használnak.
(13)
A belső piac működésének javításához - különösen az áruk szabad mozgása, a letelepedés szabadsága és a szolgáltatásnyújtás szabadsága tekintetében - a műszaki információk lekérdezése érdekében egyrészről szabványosított formátumú korlátlan hozzáférést kell biztosítani a járműjavítási információkhoz, másrészről hatékony versenyt kell teremteni a járműjavítási és -karbantartási információs szolgáltatások piacán. Ezen információk jelentős része a fedélzeti diagnosztikai rendszerekhez és azok más járműrendszerekkel való interakciójához kapcsolódik. Helyénvaló meghatározni a gyártók internetes oldalai által követendő műszaki előírásokat, valamint a kis- és középvállalkozások számára elfogadható hozzáférést biztosító célzott intézkedéseket. Az összes érdekelt fél egyetértésével megállapított közös szabványok megkönnyíthetik a gyártók és a szolgáltatók közötti információcserét. Helyénvaló tehát, hogy a gyártók az OASIS formátum műszaki előírásait használják, és hogy a Bizottság időben felkérje az Európai Szabványügyi Bizottságot (CEN) és a Nemzetközi Szabványügyi Szervezetet (ISO) arra, hogy az OASIS-formátum cseréje céljából ezt a dokumentumot szabvánnyá alakítsa.
(14)
A típus-jóváhagyási jogszabályok valamennyi ágazatában a javítási és karbantartási információkhoz való hozzáférés az 595/2009/EK (5) és a 715/2007/EK európai parlamenti és tanácsi rendelet (6) rendelkezéseit követő 168/2013/EU rendelet XV. fejezetében kifejtett harmonizált megközelítésének továbbvitele érdekében helyénvaló az 595/2009/EK és a 715/2007/EK rendelet végrehajtási rendelete - nevezetesen az 582/2011/EU bizottsági rendelet (7) - javítási és karbantartási információkhoz való hozzáférésre vonatkozó rendelkezéseinek e rendeletbe való átvétele, és az L kategóriájú járművek ágazatának sajátosságaihoz való hozzáigazítása.
(15)
Különösen a járműjavítási és -karbantartási információk elérhetőségére vonatkozó különleges előírásokat és eljárásokat helyénvaló elfogadni a többlépcsős típusjóváhagyás tekintetében. Helyénvaló ezenkívül a járműjavítási és -karbantartási információk elérhetőségére vonatkozó egyedi követelményeket és eljárásokat elfogadni az ügyfél kérésére végrehajtott adaptációk és alacsony volumenű termelés esetében.
(16)
Annak érdekében, hogy a javítási és karbantartási információkhoz való hozzáférésre vonatkozó rendelkezések alkalmazása rövid távon ne rójon túlságosan nagy terhet a járműgyártókra a régi járműtípusokból az újakba átültetett bizonyos rendszerek tekintetében, helyénvaló az e rendeletben tételesen felsorolt fedélzeti diagnosztikai, valamint járműjavítási és -karbantartási információkhoz való hozzáférés tekintetében bizonyos korlátozott számú eltérések tételes listájának bevezetése.
(17)
Az európai gépjárműipari ágazat versenyképességét érintő főbb szakpolitikai területek vizsgálatakor a CARS 21 magas szintű munkacsoport számos olyan ajánlást fogadott el, amelyek célja az ágazat globális versenyképességének, illetve foglalkoztatásának fokozásával egy időben a biztonsági és környezetvédelmi jellemzők terén elért előrehaladás fenntartása, amelyeket a Bizottság 2006-ban a „CARS 21: A Competitive Automotive Regulatory System for the 21st Century (A 21. század versenyképes autóipari szabályozási kerete)” című jelentésében tett közzé. A magas szintű munkacsoport többek között két jogalkotási intézkedést javasolt az egyszerűsítés területén, bevezetve azt a lehetőséget, hogy a gyártók maguk végezhessék el a jóváhagyási vizsgálatokat, azaz a gyártókat műszaki szolgálatként jelöljék ki („saját vizsgálat”), valamint hogy a fizikai vizsgálatokat lehetőség szerint számítógépes szimuláció („virtuális vizsgálat”) váltsa fel. Célszerű tehát, hogy ez a rendelet részletes feltételeket állapítson meg a 168/2013/EU rendelet 32., 64. és 65. cikkében meghatározottak szerinti virtuális vizsgálatra és saját vizsgálatra vonatkozóan.
(18)
A tervezési folyamat során - az alkatrészek és berendezések tervrajzaitól és elrendezésétől az egységek szilárdsági és dinamikus elemzésén át a gyártási módszerek meghatározásáig - széles körben használják a számítógépes technikákat, különösen a számítógépes tervezési technikákat. Az elérhető szoftverek lehetővé teszik az ilyen technológiákon alapuló virtuális vizsgálati módszerek használatát. Ezek bevezetését a CARS 21 magas szintű munkacsoport a gyártók költségeinek csökkentésére szolgáló eszközként határozta meg a típus-jóváhagyási célokat szolgáló prototípusok megépítési kötelezettségének eltörlésével. A virtuális vizsgálati módszereket igénybe venni nem kívánó gyártók számára lehetővé kell tenni a meglévő fizikai vizsgálati módszerek további használatát.
(19)
A típus-jóváhagyási vizsgálatokat a műszaki szolgálatok végzik, amelyeket a tagállamok típus-jóváhagyási hatóságai jelentenek be a Bizottsághoz azt követően, hogy készségeiket és képességeiket a vonatkozó nemzetközi szabványoknak megfelelően ellenőrizték. Ezek a szabványok tartalmazzák az ahhoz szükséges követelményeket, hogy a gyártót vagy a nevében eljáró alvállalkozót a jóváhagyó hatóság a 2002/24/EK európai parlamenti és tanácsi irányelv (8) (keretirányelv) alkalmazásában használt műszaki szolgálatként kijelölhesse. Az esetleges összeférhetetlenség megelőzése érdekében azonban meg kell határozni a gyártók felelősségét. Pontosítani kell emellett azokat a feltételeket, amelyek mellett a gyártók a vizsgálatokat kiszervezhetik.
(20)
Az uniós típus-jóváhagyási rendszer egyik fő jellemzője az a magas fokú bizalom, amelynek a jóváhagyó hatóság és az általa kijelölt műszaki szolgálatok között meg kell lennie. Ezért fontos annak biztosítása, hogy a műszaki szolgálatok és a jóváhagyó hatóság közötti információcserét az átláthatóság és az egyértelműség jellemezze.
(21)
A virtuális vizsgálati módszernek az eredmények tekintetében ugyanolyan bizonyosságot kell szolgáltatnia, mint a fizikai vizsgálatnak. Ezért helyénvaló a vonatkozó feltételek megállapítása annak biztosítása érdekében, hogy a használt matematikai modelleket a belső műszaki szolgálatként eljáró gyártó, a gyártó nevében eljáró alvállalkozó fél vagy a műszaki szolgálat megfelelően ellenőrizhesse.
(22)
Az uniós típus-jóváhagyási folyamat szerves részét képezik a járművek, az alkatrészek vagy az önálló műszaki egységek megfelelőségi ellenőrzései. E megfelelőségi ellenőrzéseket a gyártósorról származó járművek, alkatrészek vagy önálló műszaki egységek fizikai vizsgálatával hajtják végre. A virtuális módszerek nem engedélyezhetők a gyártás megfelelőségének vizsgálatára, még akkor sem, ha a típusjóváhagyást ezek alapján végezték el.
(23)
Ezt a rendeletet a 168/2013/EU rendelet alkalmazásának napjától kell alkalmazni,
ELFOGADTA EZT A RENDELETET:
I. FEJEZET
TÁRGY ÉS FOGALOMMEGHATÁROZÁSOK
1. cikk
Tárgy
(1) Ez a rendelet a 168/2013/EU rendelettel összhangban előírja az L kategóriájú járművek és az ilyen járművekbe szánt rendszerek, alkatrészek és önálló műszaki egységek részletes műszaki követelményeit és a vizsgálat menetét a járműszerkezetre vonatkozóan, valamint mindezek jóváhagyásának általános követelményeit, és meghatározza az ENSZ-EGB-előírások és módosításaik jegyzékét.
(2) A műszaki szolgálatok működési normáit és az értékelésükre vonatkozó eljárást is megállapítja.
2. cikk
Fogalommeghatározások
A 168/2013/EU rendelet fogalommeghatározásait kell alkalmazni. Emellett a következő fogalommeghatározások is alkalmazandók:
1. „szakszerűtlen beavatkozások elleni intézkedések”: olyan műszaki követelmények és előírások, amelyek célja azon módosítások lehetőség szerinti megakadályozása, amelyek a jármű erőátviteli rendszerén végzett, a II. melléklet szerint nem megengedett szakszerűtlen beavatkozással veszélyeztethetik a funkcionális biztonságot, különösen a jármű teljesítményének növelésével, és károsítják a környezetet;
2. „szívóvezeték”: a szívócsatorna és a szívócső együttese;
3. „szívócsatorna”: a beszívott levegő hengeren, hengerfejen vagy forgattyúházon át vezető útja;
4. „szívócső”: a porlasztót vagy a levegőszabályozó rendszert a hengerrel, a hengerfejjel vagy a forgattyúházzal összekötő alkatrész;
5. „szívórendszer”: a szívóvezeték és a szíváshangtompító együttese;
6. „kipufogórendszer”: a kipufogócső, a hőtágulási szakasz, a kipufogódob és a kibocsátáscsökkentő pótberendezés(ek) együttese;
7. „különleges szerszámok”: olyan szerszámok, amelyek a szakszerűtlen beavatkozások elleni intézkedésekkel együttesen csak a járműgyártó által felhatalmazott márkaszerviznek állnak rendelkezésére, és amelyek a fogyasztók számára nem hozzáférhetők;
8. „a gyújtásrendszer szikratovábbítása”: a szikragyújtású „(PI)” motor gyújtásrendszerében a levegő-tüzelőanyag keverék meggyújtására létrehozott szikra összes jellemzője, beleértve annak vezérlését, szintjét és helyzetét;
9. „tüzelőanyag-adagoló rendszer”: a tüzelőanyag-tároló és a levegő-tüzelőanyag elegyítő vagy befecskendező eszköz(ök) és az ezek közötti alkatrészek;
10. „a gyártás megfelelősége”: annak lehetővé tétele, hogy a gyártott termékek minden egyes sorozata megfeleljen a típus-jóváhagyási előírásoknak, valamint a teljesítmény- és jelölési követelményeknek;
11. „minőségirányítási rendszer”: azon összefüggő vagy egymásra ható elemek összessége, amelyeket a szervezetek a minőségügyi szabályzatok végrehajtásának és a minőségügyi célok teljesítésének irányítására és ellenőrzésére használnak;
12. „ellenőrzés”: az annak értékelésére használt információgyűjtési folyamat, hogy az ellenőrzési kritériumok milyen mértékben felelnek meg az objektivitás, a pártatlanság és függetlenség követelményének, illetve azok módszeres és dokumentált ellenőrzési folyamat részét képezik-e;
13. „korrekciós intézkedések”: a minőségirányítási folyamat problémamegoldási eljárása és a megfelelés hiányát vagy a nem kívánatos állapotot előidéző ok megszüntetése érdekében végzett és az ismételt előfordulásának megelőzése érdekében kialakított további lépések összessége;
14. „tanúsítás”: a nemzeti akkreditáló testület igazolása arról, hogy a szervezet megfelel a meghatározott megfelelőségértékelési tevékenység ellátásához a harmonizált szabványokban megállapított követelményeknek, és adott esetben bármely további, többek között a vonatkozó ágazati szabályozásokban meghatározott követelményeknek is;
15. „vonószerkezet L kategóriájú jármű számára”: az összes olyan, a vontató és pótkocsi összekapcsolására szolgáló alkatrész és berendezés, amelyek a felépítmény vagy alváz keretéhez vagy teherbíró részeihez vannak rögzítve, beleértve a vonószerkezet rögzítésére, állítására vagy működtetésére szolgáló, rögzített vagy cserélhető alkatrészeket;
16. „vonógömb és vonószár”: az L kategóriájú járművön a pótkocsihoz való kapcsolódáshoz gömb alakú elemből és szárból álló, kapcsolófejjel ellátott vonószerkezet;
17. „kapcsolófej”: az L kategóriájú járművön a pótkocsi vonórúdjára szerelt, a vonógömbökkel való kapcsolódást szolgáló mechanikus vonószerkezet;
18. „vonópont”: a vontatójárműre szerelt vonószerkezetben a pótkocsira szerelt csatlakozó középpontja;
19. „biztonsági kapcsoló”: olyan kapcsolóberendezés, amely a fő csatlakozás leválása esetén képes annak biztosítására, hogy a pótkocsi továbbra is csatlakoztatva legyen a vontatójárműhöz, és bizonyos mértékben kormányozható maradjon;
20. „lemez pereme”: egy olyan lemez formájú alkotóelem körvonala, amelynek összesen négy egyértelműen azonosítható pereme lenne, ha sík és téglalap alakú lenne, és az anyag teljes vastagsága nem haladná meg a 10 mm-t;
21. „rúd”: minden olyan kinyúló rész vagy alkatrész, amelynek formája kerek vagy csaknem kerek, beleértve a viszonylag állandó teljes átmérőjű és szabad hozzáférhető végű csapszegeket és csavarfejeket;
22. „szemméret”: a háló (lineáris) hüvelykre jutó nyílásainak száma;
23. „rakfelület”: az L kategóriájú jármű szerkezetéhez teherszállítás céljából kapcsolt felület;
24. „alapfelszerelés”: a jármű alapkonfigurációja, amely fel van szerelve valamennyi, a 168/2013/EU rendelet II. mellékletében meghatározott jogi aktus szerinti kötelező funkcióval, beleértve minden olyan funkciót, amelynek felszerelése esetén a konfiguráció vagy a berendezések szintjén nincs szükség további műszaki adatok megadására;
25. „nem kötelező felszerelés”: az alapkivitel részét nem képező és a járműre a gyártó felelősségére felszerelhető eszközök;
26. „nem kötelező felszerelés tömege”: az alapfelszerelésen kívül a gyártó előírásai szerint a járműbe beszerelhető felszerelés tömege;
27. „vonószerkezet tömege”: a vonószerkezet tömege a csatlakozó járműhöz való csatlakoztatásához szükséges alkatrészek tömegével együtt;
28. „a vonóponton műszakilag megengedett össztömeg”: a csatlakozás és a vontatójármű tervezési jellemzői alapján a vontatójármű vonópontján megengedett legnagyobb statikus függőleges terhelésnek megfelelő tömeg („S” vagy „U” érték);
29. „tényleges tömeg”: jármű vonatkozásában a 168/2013/EU rendelet 5. cikkében említett menetkész tömeg, a vezető tömegével (75 kg), adott esetben az alternatívtüzelőanyag-tároló tömegével és az adott járműre esetlegesen felszerelt nem kötelező berendezések tömegével megnövelve;
30. „műszakilag megengedett legnagyobb terhelt tömeg (M)”: a járműhöz szerkezeti jellemzői és tervezési teljesítménye alapján hozzárendelt megengedett össztömeg;
31. „műszakilag megengedett legnagyobb vontatható össztömeg (TM)”: a vontatójármű által vontatható megengedett össztömeg;
32. „tengely”: két vagy több, hajtott vagy szabadon forgó kerék közös forgástengelye, amely a jármű hosszirányú középsíkjához viszonyított egyazon merőleges síkon egy vagy több szegmensben található;
33. „a tengelyen műszakilag megengedett össztömeg”: a tengely és a jármű szerkezeti jellemzői és tervezési teljesítménye alapján a tengely kerekei által a talajra gyakorolt legnagyobb megengedett statikus függőleges terhelésnek megfelelő tömeg;
34. „többletterhelés tömege”: a műszakilag megengedett legnagyobb terhelt tömeg és a jármű tényleges tömege közötti különbség;
35. „hosszirányú sík”: a jármű menetirányával párhuzamos függőleges sík;
36. „kibocsátáscsökkentő rendszer”: az elektronikus motorvezérlő egység és a kipufogó- vagy párolgási rendszerben található, kibocsátással kapcsolatos alkatrészek, amelyek adatokat küldenek a motorvezérlő egységhez, illetve adatokat fogadnak tőle;
37. „hibajelző” („MI”): olyan, látható vagy hallható jelzést kibocsátó jelzőeszköz, amely a 168/2013/EU rendelet 21. cikkében említettek szerinti működési hibákról egyértelműen tájékoztatja a jármű vezetőjét;
38. „működési hiba”: valamely alkatrész vagy rendszer olyan hibája, amelynek következtében a kibocsátás a 168/2013/EU rendelet VI. mellékletében megállapítottnál nagyobb diagnosztikai küszöbértékek feletti lesz, vagy olyan üzemmód aktiválódik, amely jelentősen csökkenti a motor forgatónyomatékát, vagy a fedélzeti diagnosztikai rendszer nem képes a XII. melléklet alapvető ellenőrzési követelményeinek teljesítésére;
39. „másodlagos levegő”: a kipufogórendszerbe szivattyú, szívószelep vagy más eszköz segítségével bevezetett levegő, amelynek célja, hogy segítse a kipufogógáz-áramban lévő CH és CO oxidációját;
40. „gyújtáshiba”: szikragyújtású motor hengerében az égés elmaradása szikra hiánya, rossz tüzelőanyag-adagolás, gyenge kompresszió vagy más ok miatt;
41. „I. típusú vizsgálat”: a kibocsátás jóváhagyásához használt vonatkozó menetciklus;
42. „menetciklus”: a motor beindítását, azt a vezetési módot, amelyben a hibás működés (ha van) észlelhető, valamint a motor leállítását magában foglaló vizsgálati ciklus;
43. „felmelegedési ciklus”: az a járműműködési szakasz, amelynek során a hűtőfolyadék hőmérséklete legalább 22 K-nel emelkedik a motor beindításától legalább 343,2 K -re (70 °C);
44. „tüzelőanyag-kiegyenlítés”: az eredetileg előirányzott tüzelőanyag-ellátás visszacsatolásos szabályozása;
45. „rövid távú tüzelőanyag-kiegyenlítés”: az eredetileg előirányzott tüzelőanyag-ellátás dinamikus vagy azonnali szabályozása;
46. „hosszú távú tüzelőanyag-kiegyenlítés”: az előirányzott tüzelőanyag-ellátás sokkal fokozatosabb szabályozása, amely kompenzálja a jármű eltéréseit és az idővel bekövetkező fokozatos változásokat;
47. „számított terhelési érték”: a pillanatnyi levegőáram és a csúcs-levegőáram hányadosának jelzése, ahol, ha szükséges, a csúcs-levegőáram korrigálva van a tengerszint feletti magasság figyelembevétele érdekében. A meghatározás dimenzió nélküli számot ad, amely nem motorspecifikus és a műszaki szakembernek a motor űrtartalmának kihasználási részarányáról ad tájékoztatást (a teljesen nyitott fojtószelepet 100 %-nak véve);
48. „állandó szennyezőanyag-kibocsátási üzemmód”: arra az esetre vonatkozik, amikor a motorvezérlő egység tartósan olyan helyzetbe kapcsol, amely nem igényel adatot a hibás alkatrésztől vagy rendszertől, ha a hibás alkatrész vagy rendszer a jármű általi szennyezőanyag-kibocsátást a 168/2013/EU rendelet VI. mellékletének B. szakaszában megadott határértékek feletti szintre növelné;
49. „teljesítményleadó tengely”: a motor által meghajtott egység, amely a járműre szerelt segédberendezéseket hajtja;
50. „hozzáférés a fedélzeti diagnosztikai rendszerre vonatkozó információkhoz”: az összes kibocsátási és kritikus biztonsági fedélzeti diagnosztikai rendszerre vonatkozó információ szabványos diagnosztikai csatlakozó soros interfészén keresztül való elérhetősége, beleértve a jármű környezeti vagy funkcionális biztonsággal kapcsolatos alkatrészeinek ellenőrzéséhez, diagnosztikájához, szervizeléséhez vagy javításához szükséges összes hibakódot, a XII. melléklet 1. függelékének 3.12. pontja szerint;
51. „korlátlan hozzáférés a fedélzeti diagnosztikai rendszerekhez”:
a)
a hozzáférés nem függ olyan hozzáférési kódtól vagy hasonló eszköztől, amelyhez csak a gyártó juthat hozzá; vagy
b)
a hozzáférés lehetővé teszi a produkált adatok kiértékelését mindennemű egyedi dekódolási információ használata nélkül, kivéve, ha ez az információ szabványosított információ;
52. „szabványosított adatok”: minden adatforgalmi információt, beleértve az összes használt hibakódot is, kizárólag az olyan ágazati szabványoknak megfelelően lehet létrehozni, amelyek - mivel formátumuk és megengedett beállításaik világosan meg vannak határozva - a legmagasabb szintű harmonizációt biztosítják az L kategóriájú járművek iparában, és amelyek alkalmazását e rendelet kifejezetten megengedi;
53. „hiányosság”: a jármű fedélzeti diagnosztikai rendszere szempontjából az az eset, ha az ellenőrzött alkatrészek vagy rendszerek közül legfeljebb kettő olyan ideiglenes vagy állandó működési jellemzőket mutat, amelyek hátrányosan befolyásolják e rendszereknek a fedélzeti diagnosztika által történő, egyébként hatékony ellenőrzését, vagy nem felelnek meg a fedélzeti diagnosztikai rendszerrel szemben támasztott összes többi részletes követelménynek;
54. „a hajtási nyomaték jelentős csökkenése”: a normál üzemmód legfeljebb 90 %-ának megfelelő hajtási nyomaték;
55. „hálószerűen mintázott felület”: olyan felület, amelynek egyenletes eloszlású, egymástól legfeljebb 15 mm-re elhelyezkedő, kör alakú, ovális, rombusz alakú, illetve négyszögletű vagy négyzetes lyukak alkotják a mintáját;
56. „rácsos felület”: egyenletes eloszlású, egymástól legfeljebb 15 mm-re elhelyezkedő, párhuzamos rudakból álló felület;
57. „névleges felület”: geometriailag tökéletes, elméleti felület, figyelmen kívül hagyva az olyan felületi szabálytalanságokat, mint a kinyúlások vagy a bemélyedések;
58. „dőlésszög”: a szögeltérés foka a függőleges síkhoz viszonyítva;
59. „az ügyfél kérésére végrehajtott adaptáció”: valamely járműnek, rendszernek, alkotóelemnek vagy önálló műszaki egységnek az ügyfél kérésére végrehajtott, jóváhagyást igénylő módosítása;
60. „átemelt rendszer”: a 168/2013/EU rendelet 3. cikkének (15) bekezdése szerinti rendszer, amelyet régi járműtípusból új járműtípusba emelnek át;
61. „kitámasztószerkezet”: szilárdan a járműre erősített szerkezet, amellyel a jármű felügyelet nélkül parkolási helyzetben tartható, ha azt a vezetője teljesen leállítja;
62. „oldaltámasz”: olyan kitámasztószerkezet, amely lehajtott állapotban a járművet az egyik oldalán olyan módon támasztja meg, hogy közben mind a két kerék érinti a talajt;
63. „középtámasz”: olyan kitámasztószerkezet, amely lehajtott állapotban olyan módon támasztja meg a járművet, hogy a jármű hosszirányú középsíkjának mind a két oldalán egy vagy több érintkezési helyet képez a jármű és a talaj között;
64. „keresztirányú dőlés”: az adott felállítási felület keresztirányú lejtése (százalékban kifejezve), ha a jármű hosszirányú középsíkjának és a felállítási felületnek a metszésvonala derékszöget zár be a legnagyobb lejtés vonalával;
65. „hosszirányú dőlés”: az adott felállítási felület hosszirányú lejtése (százalékban kifejezve), ha a jármű hosszirányú középsíkja párhuzamos, azaz egy vonalban van a legnagyobb lejtés vonalával;
66. „használati állás”: a kitámasztószerkezet lehajtott és parkolási helyzetbe állított állapota;
67. „használaton kívüli állás”: a kitámasztószerkezet felhajtott és utazási helyzetben tartott állása.
II. FEJEZET
A GYÁRTÓ JÁRMŰSZERKEZETTEL KAPCSOLATOS KÖTELEZETTSÉGEI
3. cikk
A járműszerkezettel kapcsolatos szerelési és igazolási követelmények
(1) A gyártók a 168/2013/EU rendelet 18. cikkében és II. mellékletében meghatározott, járműszerkezetre vonatkozó követelményeknek való megfelelés érdekében az L kategóriájú járműveket olyan, a funkcionális biztonságot és a környezetvédelmet érintő rendszerekkel, alkatrészekkel és önálló műszaki egységekkel szerelik fel, amelyeket úgy terveztek meg, gyártottak le és szereltek össze, hogy a jármű alkalmas legyen a rendeltetésszerű használatra, és a gyártó előírásai szerinti karbantartás mellett megfeleljen a részletes műszaki követelményeknek és vizsgálati eljárásoknak.
(2) A gyártók a 6-20. cikkel összhangban fizikai igazoló vizsgálattal igazolják a jóváhagyó hatóság előtt, hogy az Unióban forgalmazott, nyilvántartásba vett vagy forgalomba helyezett L kategóriájú járművek megfelelnek a 168/2013/EU rendelet III. fejezetében előírt, járműszerkezetre vonatkozó követelményeknek és az e rendelet 6-20. cikkében megállapított részletes műszaki követelményeknek és a vizsgálatok menetének.
(3) A gyártók biztosítják, hogy az Unióban forgalmazott vagy forgalomba helyezett tartalék alkatrészek és berendezések megfeleljenek a 168/2013/EU rendelet vonatkozó követelményeinek, az ebben a rendeletben említett részletes műszaki követelményekben és a vizsgálatok menete során meghatározott előírások szerint. Az ilyen tartalék alkatrészekkel vagy berendezésekkel felszerelt, jóváhagyott L kategóriájú járműveknek ugyanazon vizsgálati követelményeknek és működési határértékeknek kell megfelelniük, mint az eredeti alkatrészekkel vagy berendezésekkel felszerelt járműveknek a 168/2013/EU rendelet 22. cikkének (2) bekezdésében, valamint 23. és 24. cikkében meghatározott tartóssági követelmények teljesítésére is kiterjedően.
(4) A gyártók biztosítják továbbá, hogy a gyártás megfelelőségének igazolására szolgáló típus-jóváhagyási eljárásokat a 168/2013/EU rendelet 33. cikkében megállapított részletes járműszerkezeti követelményeknek és e rendelet részletes műszaki követelményeinek megfelelően betartsák.
(5) A gyártók adott esetben benyújtják a jóváhagyó hatósághoz az erőátviteli rendszeren - beleértve a kibocsátást és a funkcionális biztonságot ellenőrző számítógépeket - végzett szakszerűtlen beavatkozás megelőzésére tett intézkedések ismertetését.
4. cikk
Az ENSZ-EGB-előírások alkalmazása
(1) Az e rendelet I. mellékletében felsorolt ENSZ-EGB-előírásokat és módosításaikat alkalmazni kell a típusjóváhagyásra nézve.
(2) A legfeljebb 25 km/h legnagyobb tervezett járműsebességű járműveknek meg kell felelniük a 25 km/h-nál magasabb legnagyobb tervezett járműsebességű járművekre vonatkozó összes ENSZ-EGB-előírásnak.
(3) Az ENSZ-EGB-előírásokban az L1, L2, L3, L4, L5, L6 és L7 kategóriára tett hivatkozásokat az e rendelet szerinti L1e, L2e, L3e, L4e, L5e, L6e és L7e kategóriára - az alkategóriákkal együtt - tett hivatkozásként kell értelmezni.
5. cikk
A járműszerkezeti követelményekre és a vizsgálat menetére vonatkozó műszaki előírások
(1) A járműszerkezet vizsgálatát az e rendeletben megállapított vizsgálati követelményeknek megfelelően kell elvégezni.
(2) A vizsgálati eljárásokat a jóváhagyó hatóság - vagy a jóváhagyó hatóság engedélyével a műszaki szolgálat - végzi, ez utóbbi esetben a jóváhagyó hatóság jelenlétében.
(3) A mérési módszerekről és a vizsgálati eredményekről jelentést kell tenni a jóváhagyó hatóságnak, olyan vizsgálati jegyzőkönyv formájában, amelyet a 168/2013/EU rendelet 32. cikkének (1) bekezdése előír.
6. cikk
Az erőátviteli rendszeren végzett szakszerűtlen beavatkozás (manipulálás) elleni intézkedésekre vonatkozó követelmények
A 168/2013/EU rendelet II. mellékletének C.1. pontjában említett, az erőátviteli rendszeren végzett szakszerűtlen beavatkozás (manipulálás) elleni intézkedésekre vonatkozó vizsgálati eljárásokat és követelményeket e rendelet II. melléklete szerint kell elvégezni és ellenőrizni.
7. cikk
A típus-jóváhagyási eljárásokkal kapcsolatos intézkedésekre vonatkozó követelmények
A 168/2013/EU rendelet II. mellékletének C.2. pontjában említett, a típus-jóváhagyási eljárásokkal kapcsolatos intézkedésekre vonatkozó vizsgálati eljárásokat és követelményeket e rendelet III. melléklete szerint kell elvégezni és ellenőrizni.
8. cikk
A gyártás megfelelőségére vonatkozó előírások
A 168/2013/EU rendelet II. mellékletének C.3. pontjában említett, a gyártás megfelelőségére vonatkozó vizsgálati eljárásokat és követelményeket e rendelet IV. melléklete szerint kell elvégezni és ellenőrizni.
9. cikk
A vonószerkezetekre és a rögzítésekre vonatkozó követelmények
A 168/2013/EU rendelet II. mellékletének C.4. pontjában említett, vonószerkezetekre és rögzítésekre vonatkozó vizsgálati eljárásokat és követelményeket e rendelet V. melléklete szerint kell elvégezni és ellenőrizni.
10. cikk
A jogosulatlan használat elleni védelemre szolgáló eszközökre vonatkozó követelmények
A 168/2013/EU rendelet II. mellékletének C.5. pontjában említett, a jogosulatlan használat elleni védelemre szolgáló eszközökre vonatkozó vizsgálati eljárásokat és követelményeket e rendelet VI. melléklete szerint kell elvégezni és ellenőrizni.
11. cikk
Az elektromágneses összeférhetőségre vonatkozó követelmények
A 168/2013/EU rendelet II. mellékletének C.6. pontjában említett, az elektromágneses összeférhetőségre vonatkozó vizsgálati eljárásokat és követelményeket e rendelet VII. melléklete szerint kell elvégezni és ellenőrizni.
12. cikk
A külső kinyúló részekre vonatkozó követelmények
A 168/2013/EU rendelet II. mellékletének C.7. pontjában említett, a külső kinyúló részekre vonatkozó vizsgálati eljárásokat és követelményeket e rendelet VIII. melléklete szerint kell elvégezni és ellenőrizni.
13. cikk
A tüzelőanyag-tárolásra vonatkozó követelmények
A 168/2013/EU rendelet II. mellékletének C.8. pontjában említett, a tüzelőanyag-tárolásra vonatkozó vizsgálati eljárásokat és követelményeket e rendelet IX. melléklete szerint kell elvégezni és ellenőrizni.
14. cikk
A rakfelületekre vonatkozó követelmények
A 168/2013/EU rendelet II. mellékletének C.9. pontjában említett, a rakfelületekre vonatkozó vizsgálati eljárásokat és követelményeket e rendelet X. melléklete szerint kell elvégezni és ellenőrizni.
15. cikk
A tömegekre és a méretekre vonatkozó követelmények
A 168/2013/EU rendelet II. mellékletének C.10. pontjában említett, a tömegekre és méretekre vonatkozó vizsgálati eljárásokat és követelményeket e rendelet XI. melléklete szerint kell elvégezni és ellenőrizni.
16. cikk
A fedélzeti diagnosztikai rendszerek funkcionalitására vonatkozó követelmények
A 168/2013/EU rendelet II. mellékletének C.11. pontjában említett, a fedélzeti diagnosztikai rendszerekre vonatkozó vizsgálati eljárásokat és követelményeket e rendelet XII. melléklete szerint kell elvégezni és ellenőrizni.
17. cikk
Az utaskapaszkodókra és a lábtámaszokra vonatkozó követelmények
A 168/2013/EU rendelet II. mellékletének C.12. pontjában említett, utaskapaszkodókra és lábtámaszokra vonatkozó vizsgálati eljárásokat és követelményeket e rendelet XIII. melléklete szerint kell elvégezni és ellenőrizni.
18. cikk
A rendszámtábla elhelyezésére vonatkozó követelmények
A 168/2013/EU rendelet II. mellékletének C.13. pontjában említett, a rendszámtábla elhelyezésére vonatkozó vizsgálati eljárásokat és követelményeket e rendelet XIV. melléklete szerint kell elvégezni és ellenőrizni.
19. cikk
A javítási és karbantartási információk elérhetőségére vonatkozó követelmények
A 168/2013/EU rendelet II. mellékletének C.14. pontjában említett, a javítási és karbantartási információk elérhetőségére vonatkozó vizsgálati eljárásokat és követelményeket e rendelet XV. melléklete szerint kell elvégezni és ellenőrizni.
20. cikk
A kitámasztószerkezetekre vonatkozó követelmények
A 168/2013/EU rendelet II. mellékletének C.15. pontjában említett, a kitámasztószerkezetekre vonatkozó vizsgálati eljárásokat és követelményeket e rendelet XVI. melléklete szerint kell elvégezni és ellenőrizni.
III. FEJEZET
A MŰSZAKI SZOLGÁLATOKKAL KAPCSOLATOS KÖTELEZETTSÉGEK ÉS KÖVETELMÉNYEK
21. cikk
Eljárások a műszaki szolgálatok teljesítménynormái és értékelése tekintetében
A műszaki szolgálatoknak a 168/2013/EU rendelet II. mellékletének C.16. pontjában említett teljesítménynormáknak és értékelési eljárásoknak kell megfelelniük, amelyeket e rendelet XVII. melléklete szerint kell ellenőrizni.
22. cikk
A saját vizsgálat megengedhetősége
A 168/2013/EU rendelet 64. cikkének (1) bekezdésében említett, belső műszaki szolgálat általi saját vizsgálat vonatkozásában ilyen vizsgálatokat csak az e rendelet III. mellékletében megengedett esetben lehet végezni.
IV. FEJEZET
A TAGÁLLAMOK KÖTELEZETTSÉGEI
23. cikk
A járművek, rendszerek, alkatrészek és önálló műszaki egységek típusjóváhagyása
A 168/2013/EU rendelet 18., 25. és 33. cikkével összhangban és az ugyanezen rendelet IV. mellékletében megállapított időpontoktól kezdődő hatállyal a nemzeti hatóságok a 168/2013/EU rendeletnek és e rendeletnek nem megfelelő új járművek tekintetében a megfelelőségi tanúsítványokat nem tekintik érvényesnek a 168/2013/EU rendelet 43. cikke (1) bekezdésének céljaira, és megtiltják az ilyen járművek forgalmazását, nyilvántartásba vételét vagy forgalomba helyezését a kibocsátással, tüzelőanyag- vagy energiafogyasztással vagy a vonatkozó funkcionális biztonsági vagy járműszerkezeti követelményekkel kapcsolatos okok miatt.
V. FEJEZET
ZÁRÓ RENDELKEZÉSEK
24. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2016. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. november 21-én.

Labels: 7
8